Налшык щызэхуос
ФокIадэм и 23 — 26-хэм Къэбэрдей-Балъкъэрыр гуфIэгъуэ утыкушхуэ хъунущ: Налшык щекIуэкIынущ Ипщэ федеральнэ щIыналъэм гъуазджэхэмкIэ и лэжьакIуэхэм я «Кавказым — мамырыгъэ» фестивалым и XVI зэхуэсыр. Абы хэтынущ Кавказ Ищхъэрэм и республикэ псоми, Волгоград, Ростов областхэм, Краснодар крайм, Къалмыкъ, Абхъаз, Осетие Ипщэ республикэхэм я уэрэджыIакIуэхэмрэ къэфакIуэхэмрэ.
КъБР-м ЩэнхабзэмкIэ и министерствэм зыхуегъэхьэзыр хьэщIэхэр къызэрыригъэблэгъэнум. Республикэхэм я пщIэр зэхыхьэм щаIэтынущ щIыпIэ куэдым цIэрыIуэ щыхъуахэу «Молодость Дагестана», «Тюльпан», «Ингушетия», «Ислъэмей», «Шаратын» гупхэм, нэгъуэщIхэми.
Апхуэдэуи Налшык и утыкушхуэхэм щагъэлъэгъуэнущ пхъэм, мывэм, ятIэ гъэжьам, нэгъуэщIхэм хьэпшып зэмылIэужьыгъуэхэр къыхэзыщIыкI цIыху IэпщIэлъапщIэхэм я IэрыкIхэр.
Фигу къэдгъэкIыжынщи, мы фестивалыр Къэбэрдей-Балъкъэрым 2001 гъэм щекIуэкIауэ щытащ. Махуэшхуэр иджыри ди деж щегъэкIуэкIыным теухуа жэрдэмыр ди республикэм щэнхабзэмкIэ и министр Фырэ Руслан «Кавказым — мамырыгъэ» фестивалым и XV зэIущIэр щекIуэкIа Краснодар крайм и Анапэ къалэм къыщыхилъхьауэ щытащ. Иджы хьэщIэхэр Налшык къыхуеблэгъэнущ.
ГЕРАСИМОВЭ Риммэ.
